Районда ошондай күргәҙмәләр, конкурстар ойоштороп, ҡатын-ҡыҙҙарҙы әүҙемләштереү буйынса бик күп эшләгән район ҡатын-ҡыҙҙары советы рәйесе Луиза Дәүләтшина шуға өлгәшергә ынтыла ла инде.Былтыр ул һәм ул етәкселек иткән китапханалар хеҙмәткәрҙәрерайонда “Милли кейемдә – быуаттар сағылышы” тигән конкурсты ла бик сағыу итеп үткәргәйне. Был юлы ла әлеге сара сиктәрендә башҡорт милли кейеме тегеүселәр, уларҙы моделләүселәр өсөн конкурс ойошторолдо, баһалама ағзалары уларҙы – Ләлә Ғәлимова, Гөлдәр Хисмәтуллина, Гөлфиә Рәхимова, Алина Байсарина, Зифа Кадаева, Мәхмүзә Исламғолова, Гөлдәр Хисмәтуллина, Анастасия Васильцова, Алина Байсарина, Раушания Закирова һәм башҡаларҙы төрлө номинацияларҙа билдәләп, матур бүләктәргә лайыҡ итте. Тағы ла бер шәп конкурс барыһының да иғтибарын йәлеп итте: башҡорт кейемендәге ҡурсаҡтар ҙа ярышты. Ниндәй генә әкиәт, легенда геройҙары юҡ ине бында! Айырыуса, “Ете ҡыҙ”, “Таһир һәм Зөһрә” кеүек ҡурсаҡтар хайран ҡалдырҙы. Бындай уйынсыҡтар зауыҡлылығы менән генә түгел, ә тәрбиәүи яҡтан да оло әһәмиәткә эйә. Әлеге ҡурсаҡтарҙа ла халҡыбыҙҙың бай тарихы, күңелде үҫтереүсе әкиәт, риүәйәт, легендалары сағылыш тапҡан. Ярышта иһә ошондай матурлыҡты тыуҙырыусы Гөлнара Мостахетдинова, Зөлфиә Биктина, Гөлнур Ҡарамурзина, Гөлфиә Һибәтуллина еңеп сыҡты.